Ilhaq
Ilhaq — 2020-yilda suratga olingan oʻzbek harbiy drama filmi. Film rejissori va ssenariy muallifi — Jahongir Ahmedov. Oʻzbekiston Kinematografiya agentligi tomonidan ishlangan. Ushbu film „Belarusfilm“ kinostudiyasi bilan qoʻshma hamkorlikdagi birinchi loyiha sanaladi. Film ijodkorlarining taʼkidlashicha, ssenariy Zulfiya Zokirovaning „Umr“ asari asosida yaratilgan. Unda Ulugʻ Vatan urushi davrida besh farzandini yoʻqotgan onaning matonati haqida hikoya qilinadi. Bosh rollarda Dilorom Karimova, Tohir Saidov, Dilrabo Mirzayeva, Fotih Nasimov va Husan Rashidov ishtirok etishgan. Film katta ekranlarga 2019-yil 21-oktabrdan namoyish etilgan. 2020-yil 9-may kuni Oʻzbekistonning barcha telekanallarida, jumladan, „Sevimli TV“, „MY5“, Zoʻr TV", „Milliy TV“ Ulugʻ Vatan urushining 75-yilligiga bagʻishlangan hayotiy voqealar asosida suratga olingan „Ilhaq“ filmining premerasi boʻlib oʻtdi. Film Oʻzbekistonda birinchi boʻlib COVID-19 pandemiyasi tufayli cheklovlardan soʻng kinoteatrlarda namoyish etildi. Ilhaq filmi boshqa tillarga ham tarjima qilingan, hususan ingliz va rus tilida subtitr shaklida tayyorlangan, bundan tashqari toijik tilida ham namoyish etilgan. Oʻzbekiston Turizm va madaniyat vazirligi qoshidagi Kinematografiya agentligi xabariga koʻra Ilhaq" kinokartinasini qozoq, turkman, qirgʻiz tillariga tarjima qilish rejalashtirilgan.